แข่งปล่อยกู้บิ๊กไบค์
ตลาดบิ๊กไบค์ยังแรง กสิกรฯ - ราชธานี ร่วมชิงเค้กธุรกิจเช่าซื้อ ชดเชยยอดรถเก๋งวูบ
4 พ.ค. 2558

ตลาดบิ๊กไบค์ยังแรง กสิกรฯ - ราชธานี ร่วมชิงเค้กธุรกิจเช่าซื้อ ชดเชยยอดรถเก๋งวูบ
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า การที่ยอดขายรถยนต์ยังเติบโตได้ไม่มากนักในช่วงที่ผ่านมา ทำให้ผู้ประกอบการเช่าซื้อหลายแห่ง หันมาปล่อยสินเชื่อเช่าซื้อรถจักรยานยนต์ขนาดใหญ่ หรือบิ๊กไบค์กันมากขึ้น เนื่องจากยอดขายบิ๊กไบค์ในประเทศยังคงเติบโตได้ดีอยู่ เห็นได้จากแต่ละค่ายผู้ผลิตได้เปิดตัวบิ๊กไบค์รุ่นใหม่ๆ และเข้ามาผลิตภายในประเทศมากขึ้น ทำให้มีราคาลดลงและลูกค้ามีโอกาสซื้อมากขึ้น
“เมื่อก่อนมีผู้ปล่อยกู้บิ๊กไบค์หลักๆ แค่ 2 เจ้านั้น แต่ตอนนี้มีคู่แข่งมากขึ้น แม้แต่บริษัทเช่าซื้อที่เป็นบริษัทลูกของค่ายรถยนต์เองก็หันลงมาเล่นในตลาดนี้มากขึ้น และใช้วิธีตัดราคาในการทำตลาด ทำให้เราเองก็ต้องพยายามรักษาตลาดเอาไว้ โดยใช้กลยุทธ์สำคัญ คือ การอนุมัติผลให้ไวและปล่อยเงินกู้ได้เลยภายใน 24 ชม. ไม่เช่นนั้นลูกค้าก็จะหนีไปกู้กับเจ้าอื่นแทน” นายโกวิท กล่าว
ทั้งนี้ คาดว่าในปี 2558 ธุรกิจจะเติบโตได้ประมาณ 20-30% เฉลี่ยปล่อยสินเชื่อได้คันละ 5-6 แสนบาท คิดดอกเบี้ยเริ่มต้นที่ 3.9% ส่วนยอดขายโดยรวมของตลาดบิ๊กไบค์ปีนี้คงเติบโตได้ประมาณ 40-50%
ด้าน นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย กล่าวว่า ปัญหาการปล่อยสินเชื่อบิ๊กไบค์ขณะนี้คงเหมือนกับตลาดรถเก๋ง ที่ต้องระมัดระวังในเรื่องหนี้ครัวเรือนที่ยังสูงอยู่ด้วย แต่โดยเฉลี่ยแล้วยอดผ่านการอนุมัติบิ๊กไบค์ของบริษัทก็ยังสูงกว่ารถเก๋ง ซึ่งก็เป็นอีกตลาดหนึ่งที่บริษัทให้ความสำคัญมากขึ้น
ทั้งนี้ ยอดจดทะเบียนเฉลี่ยรายเดือนของบิ๊กไบค์ในช่วง 2 เดือนแรกของปี 2558 พบว่ายังมีการขยายตัวดีมากถึงกว่า 40% เมื่อเทียบกับปี 2557 ทำให้บริษัทยังมีมุมมองเชิงบวกต่อตลาดบิ๊กไบค์ในปีนี้ และคาดว่าน่าจะมีโอกาสขยายตัวได้ไม่ต่ำกว่า 10% เนื่องจากมีผู้ประกอบการรายใหม่เข้ามาในตลาดมากขึ้น ซึ่งจะทำให้ตลาดมีการแข่งขันและคึกคักมากขึ้น ส่งผลดีต่อลูกค้าทั้งในแง่ของทางเลือกที่มีมากขึ้น รวมถึงรูปแบบของบิ๊กไบค์และราคา
“คาดว่าตลาดรถยนต์ปีนี้น่าจะมีสภาพที่ซบเซาไม่ต่างจากปีก่อน และมีผลทำให้ค่ายรถต่างๆ อาจจะต้องปรับประมาณการยอดขายรถยนต์ลงไปต่ำกว่าที่เคยมองอยู่ที่เหนือระดับ 9 แสนคันในช่วงต้นปี โดยประเภทรถที่อาจได้รับผลกระทบมาก คือ รถยนต์อีโคคาร์ และรถกระบะ” นายสุรัตน์ กล่าว
สำหรับผลการดำเนินงานในไตรมาสแรกที่ผ่านมา บริษัทสามารถปล่อยสินเชื่อใหม่ได้ 15,161 ล้านบาท ลดลงจากช่วงเดียวกันของปีก่อน 1.1% แบ่งเป็นสินเชื่อเช่าซื้อและสินเชื่อเช่าใช้รถยนต์ใหม่ 7,688 ล้านบาท ลดลง 9.4% และเป็นสินเชื่อผู้แทนจำหน่ายรถยนต์ 7,473 ล้านบาท เพิ่มจากไตรมาสแรกปีก่อน 9.1% โดยบริษัทมีกำไร 70 ล้านบาท ลดลงจากปีก่อน 38.15% เนื่องจากบริษัทได้ตั้งสำรองส่วนเกินเพื่อป้องกันความเสี่ยงหนี้เสียในอนาคตเพิ่มเติม
อย่างไรก็ตาม ตลาดธุรกิจบิ๊กไบค์ได้เปิดเผยก่อนหน้านี้ว่า แม้ธุรกิจบิ๊กไบค์จะมาแรงขึ้นแทนที่ตลาดรถยนต์ที่ยังซบเซา จากผลพวงของภาวะเศรษฐกิจชะลอตัวและโครงการรถยนต์คันแรก ทว่าในช่วงหลังมานี้ เริ่มพบกรณีสิงห์นักบิดมีการขอกู้ไฟแนนซ์ไม่ผ่านเพิ่มขึ้นแล้วเช่นกัน
นายอภิชาติ ลีนุตพงษ์ กรรมการผู้จัดการ บริษัท ดูคาทิสติ ผู้ผลิตและจัดจำหน่ายรถจักรยานยนต์ดูคาติ กล่าวว่า ตัวเลขไม่ผ่านการอนุมัติของสินเชื่อรถบิ๊กไบค์ ย้อนหลัง 3 ปีถึงปัจจุบัน มีอัตราขยายตัวขึ้นจาก 10% มาอยู่ที่ระดับ 25% ซึ่งเพิ่มขึ้นจากระดับราว 20% ในปี 2557 ที่ผ่านมา